《题太古子为分水县佐苏侯赋》
元代·胡奎

八风不动地轴宁，六合无尘天宇清。圣人在位罗群英，干橹化为弦诵声。

苏侯绍芳德弥馨，邂逅黉宫舒我情。笑谈霏霏甘露洒，意气落落秋风生。

为言佐政分水城，楼船东下窥沧溟。海门山水多奇异，西通月窟东高丽。

天鸡夜半啼一声，璧采金光绚霞气。蓬莱更在天东隅，欲跨飙轮游八区。

麻姑别去音信断，弱流清浅今何如。太阿跃出丰城狱，斫断三山巨鳌足。

九苞鸣凤信有神，结巢宛在珠树林。云窗雾阁应可到，海若天吴安敢嗔。

山可登兮水可临，嗟我白发秋霜侵。幸逢昭代宽且仁，梯航重译输南金。

自从天地一开辟，凡有血气皆尊亲。我欲入海攀鲸鳞，手探明珠弗顾身。

安得昌山双玉琯，吹彻太古羲皇心。羲皇之心万万古，且酌百瓮蒲萄春。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。